
DE METHODO SANGH THOMAE
SPECIATIM DE STRUCTURA ARTICULORUM SUMMAE THEOLOGICAE

Plures existimare videntur quod, antequam Cartesius
Discursum de Methodo scriberet, philosophia traditionalis
regulas legitimi processus mentis ad scientiam tum aedifi­
candam tum docendam nondum plene et exacte cogno­
scebat. Plures alii e contrario putant quod Cartesius, qui
historiam et antecessores suos despiciebat, facillime potuis­
set apud ipsos veras regulas methodi invenire; immo non
desunt logici iuxta quos scribi posset ad mentem Aristotelis
et sancti Thomae discursus de methodo magis scientificus
quam cartesianum opus. Vellem solum in hoc articulo bre­
viter exponere principales lineas methodi sancti ThomaeVideamus primo, ad modum status quaestionis, quid de ea
dicant plures hodierni, deinde examinabimus, quomodo so­
lidum fundamentum huiusce methodi apud Aristotelem An­
gelicus invenerit ac ipse usus sit analyst in inquisitione inductiva, nec non synthesi in demonstratione, denique quo­
modo analysim et synthesini intime coniunxerit sub divinae
contemplationis lumine.
i. — De diversis iudiciis circa hanc methodum.

Non desunt hodie qui dicunt: methodus sancti Thomae
est nimis scholastica et artificialis seu factitia, non satis hi­
storica et realis. Est, ut aiunt, methodus nimis a priori^
quasi semper per modum deductionis aut synthesis, non
satis per modum inductionis et analysis, aut in ipsa analyst
nimis abstracta est; immo videtur quandoque confundere lo-

gicas abslractùmes cum rerum realitate. Quidam, inconscienter nominalistae, hodie asserunt: « Sanctus Thomas
loquitur quandoque de materia et forma, de essentia et
exsistentia, ac si essent realitates distinctae > (’)· — Certo
quidem pro Angelico, ut scimus, iam ante considerationem
mentis, materia non est forma, essentia creata non est suum
esse; ideoque ante considerationem mentis materia distin­
guitur a forma, et essentia ab esse. Attamen forma et es­
sentia non sunt, pro sancto Thoma, id quod est, sed id quo
aliquid est tale, nec sequitur quod sint solum entia rationis,
et non quid reale (2). Sed multi hodierni nesciunt amplius
distinguere inter abstractionem metaphysicam considera­
tionis directae et abstraciionem logicam considerationis re­
flexae (3): ideo putant quod solum id quod est, est reale,
scilicet ipsum singulare concretum ; proinde pro illis abstra­
ctum obiectum non solum est non concretum sed -non reale,
sic essentia hominis, essentia virtutis, essentia societatis etc.
non essent quid reale; et tota metaphysica, non excepto con­
tradictionis principio, ad logicam, ad abstractiones logicas,
ad ens rationis reduceretur, seu, ut aiunt, ad immoderatum
intellectualismum sine realitate et vita. Non tamen auderent
explicite dicere: < abstractum principium contradictionis,
(’) Edgar de Bruvne, Saint Thomas d'Aquin, 1928, p.99 : « Si Γοη
voulait s’attacher à la tradition de ('École, on serait amené à croire que
dis ses origines, le thomisme a versé dans la confusion du logique et du
réel... Il arrive à saint Thomas de parler de
comme d'une réa­
lité... Il raisonne sur la matière et la forme des choses corporelles
comme s’il s’agissait de réalités distinctes et opposées ».
(*) Cf. S. Th. I·, q. 13. a 1, ad 2; q. 54, a 1.
(3) Secundum sanctum Thomam (I Sent., d. 2, a. 3 c; de Potentia,
q. 7, a. 9), consideratio directa metaphysici. quae vocatur prima intentio,
fertur in rem conceptam, in ipsam realem naturam rerum singularium,
v. g. in essentiam hominis, dum consideratio reflexa logici, quae vocatur
secunda intentio, non attingit obiectum nisi secundum modum subiectivum
quod habet in mente, v. g. considerat formalem universalitatem alicuius
praedicati aut subiecti, vel leges syllogismi. Item distinctio dicitur realis
quando antecedit considerationem mentis, logica, quando eam sequitur.
Revera autem ante considerationem mentis, materia non est forma, immo
separari potest ab ista ad alteram suscipiendam.

scii, aliquid non potest simul ésse et non esse, non est lex
entis realis, sed solum lex logica operationum mentis, ut
sunt syllogismi leges ».
Ad istud extremum autem perduceret haec inanis obiectio hodie satis diffusa.
Insuper plures dicunt: methodus sancti Thomae saepe
procedit non secundum naturalem modum mentis, sed modo
conveniionali scholarum saeculi XIII, scilicet semper prius
proponendo obiectiones, tres saltem, quae cum maiori fructu
postea proponerentur; nam initio mentem obnubilant poti us­
quam lucem afferant. Mirum est enim, addunt quidam, san­
ctum Thomam prius exponere errores, sub ista formula:
« Videtur quod non », postea tantum veritatem, sub bre­
vissimo auctoritatis argumento, longius autem modo theorctico. ac denique obiectiones antea propositas solvere.
Ideoque nonnulli hodie, in philosophia et in theologia
etiam speculativa, ab ista methodo, ut aiunt, nimis schola­
stica recedunt. lam quidem tempore Pii IX, ut patet ex
XIII propositione Syllabi, plures dicebant : < Methodus et
principia, quibus antiqui Doctores scholastici theologiam
excoluerunt, temporum nostrorum necessitatibus scientia­
rumque progressui minime congruunt » (’). Immo quidam, non
considerantes profundam differentiam inter modum proce­
dendi sancti Thomae et methodum mere a priori seu syntheticam Spinozae, videbantur admittere methodum sancti
Thomae et etiam sancti Bonaventurae ex abusu deductionis
philosophicae ad rationalismum et pantheismum ducere, ut
apparet ex propositionibus, quas sacra Congregatio Indicis
subscribendas mandavit Augustino Bonnetty, anno 1855 (2).
Nunc quidam a methodo sancti Thomae recedunt, prae­
eligendo methodum historicam, non solum ad utiles et ne­
cessarias historiae philosophiae et historiae theologiae in­
vestigationes, sed plus minusve directe ad ipsam veritatem
philosophicam aut theologicam cognoscendam. Hic modus
(‘) Denzinger, n. 1713.
(s) Denzinger, n. 1652.

procedendi iam quidem apparuit apud plurcs fautores evo­
lutionism! idealistici. praesertim apud Hegelium, ac postea
modo attenuato in multis modernorum operibus invenitur.
Quidquid sit de his attenuationibus, haec methodus, ut vi­
detur, sua propria natura tendit ad confusionem philoso­
phiae cum ipsa philosophiae historia, et sic constituitur
quaedam 'philosophia historiae doctrinarum, plus minusve
secundum evolutionism! placita.
luxta hanc conceptionem, hodie non raram, inter omnia
systemata, quae in tempore secundum evolutionem idearum
apparuerunt, nullum est simpliciter verum, sed quodlibet est
verum secundum quid, per oppositionem nempe ad alteram
doctrinam antecedentem, seu ad aliud evolutionis momen­
tum iam praeteritum; vg. thomismus, ut aiunt, fuit secundum
quid verus saec. XIII per oppositionem ad doctrinam quo­
rumdam augustinianorum, quam superavit; sed falsus est
etiam non simpliciter sed secundum quid per respectum ad
subsequens systema, quod altius est in evolutione idearum,
sive ut antithesis, sive ut superior synthesis. Sic Scotismus
postea veniens esset magis verus, vi ipsius progressus hi­
storici philosophiae et theologiae, quam sancti Thomae do­
ctrina; et quare non nominalismus Guillelmi Occam? Item
eclecticismus Suarezii, saepe inquirens viam mediam inter
sanctum Thomain et Scotum, esset synthesis adhuc perfectior
et initium novi processus et progressus apud modernos.
Si ita esset, nihil esset simpliciter verum, nequidem prin­
cipium contradictionis, saltem ut lex entis et rationis supe­
rioris, ut fatetur Hegel, a fortiori nulla ex definitionibus re­
ceptis esset simpliciter vera, et proinde ex nulla erui possent
verae rerum proprietates. Non daretur verum nisi secundum
quid, per respectum nempe ad statum actualem scientiae, et
potius per respectum ad praeteritum iam superatum quam
ad futurum ignotum. Imo ad cognoscendam veritatem relati­
vam alicuius doctrinae, oporteret plene cognoscere antece­
dentia evolutionis momenta, quae conditiones apparitionis
ultimi momenti fuerunt. Exempli gratia : ad cognoscendum
quid debeat esse hodie conceptio nostra philosophica secun­

dum intellectuales exigentias saeculi vigesimi, oporteret prius
kantismum et hegelianismum transire, tunc rursus vitaliter
cogitaremus thomismum, ut vere mentibus hodiernis proponi
possit. Non tamen haec nova cogitatio esset simpliciter vera,
sed secundum quid tantum, per respectum ad statum mentis
saeculi vigesimi, sicut cogitatio sancti Thomae secundum
quid vera erat saeculo decimo tertio.
Haec autem veritatis conceptio non videtur differre a
conceptione modernistarum, qui dicebant: «Veritas non est
immutabilis plusquam ipse homo, quippe quae cum ipso,
in ipso et per ipsum evolvitur > (’). Haec autem propositio,
si velimus res profundius considerare, praesupponit immanentismum seu evolutionismum absolutum, secundum quem
ut aiebat Pius IX in prima propositione Syllabi : « Deus
reapse fit in homine et in mundo... ac una eademque res
est Deus cum mundo et proinde spiritus cum materia, ne­
cessitas cum libertate, verum cum falso, bonum cum malo
et iustum cum iniusto > (3). Equidem dictum est contra san­
ctum Thomam, eius methodum, ac si ea non distingueretur
a methodo Spinozae, ad pantheismum perducere; et nunc
nova methodus historica ad mentem evolutionism! ad oppo­
sitam pantheism! formam perducit. Spinoza enim omnia re­
ducebat ad Deum immobilem, dum evolutionistae Deum re­
ducunt ad evolutionem universalem, iuxta eos Deus reapse
fit in homine et in mundo et nunquam proprie erit, ut aie­
bat Renan.
Sic nihil esset simpliciter verum, et nihil simpliciter fal­
sum, non daretur nisi veritas relativa et falsitas relativa;
solus relativismus esset absolutus.
Praedicta confusio historiae et philosophiae nec veri
historici, nec veri philosophi desideriis respondet. Verus
enim historicus vult ipsam historiam ex factis cognoscere,
antequam constituatur incerta philosophia historiae, et verus
philosophus desiderat quidem historiam philosophiae exacte(*)
(*) Denzinger, n. 2058.
(·) Dbnzinobr, n. 1701.

cognoscere, sed non considerat doctrinarum posterioritatem
in tempore quasi critérium seu signum earum veritatis re­
lativae, ac si haec successio doctrinarum esset semper ac ne­
cessario ascendens evolutio, nunquam vero regressio et se­
nectutis declinatio. Ex eo enim quod Scotiis post sanctum
Thomam venit, non sequitur quod eius doctrina sit verior,
et quod postea eclectismus Suarezii adhuc perfectior sit.
Uti quidem debemus methodo historica in historia do­
ctrinarum, et hoc quidem maxime iuvat ad intelligentiam
status et difficultatis quaestionis, ut habeatur quasi pano­
rama solutionum alicuius magni problematis. Sed in ipsa
philosophia uti debemus methodo analytico-synthetica ei
proportionata ; in theologia autem argumentis primo ex
auctoritate sacrae Scripturae aut divinae Traditionis, aut
etiam Sanctorum Patrum, secundo argumentis ex ratione,
non negligendo, ut patet, historiam problematum eorumque
solutionum.

2. — De fundamento methodi sancti Thomae
apud Aristotelem.
Si autem ipsa sancti Thomae opera consideramus, vi­
debimus quod Doctor communis Ecclesiae historiam non
despexit sicut postea Cartesius. sed, prout erat suo tem­
pore possibile, usus est historia doctrinarum, assumens quid­
quid verum inveniebat tum in philosophis antiquis, praeser­
tim in Aristotele, tum in Patribus aliisque Doctoribus Ec­
clesiae. Immo saepe et cum summa perspicacitate utitur hi­
storia errorum, in modo conficiendi obiectiones, prout ipsa
Providentia errores permittit ut melius elucescat veritas, sicut
permittit mala fieri ut maiora bona eveniant.
Si structuram generalem articulorum sancti Thomae
considerare volumus, in ea applicationem valde scientificam
videbimus methodi, de qua prius longe tractaverat ipse An­
gelicus in Commentario in Posteriora Analytica Aristotelis,
ubi est sermo de venatione definitionis realis, per divisio­
nem generis et inductivam ac comparativam inquisitionem

differentiae specificae, et ubi agitur etiam de demonstra­
tione sive a priori, sive a posteriori et speciatim de medio
demonstrativo.
Dum quidam hodie dicunt : architectura Summae Theo­
logicae est factitia, sicut ea quae in syncrétisme eclectico
heterogenea elementa mechanice et quasi per accidens
coniungit, notant non solum omnes Angelici commentatores
sed plerique hodierni historici, ut verbi gratia Rmus Dfius
M. Grabmann (*): Summam Theologicam esse a principio ad
finem totum organicum. Ordinatio enim trium partium, con­
tinens triginta octo tractatus, tria millia circiter articulorum, et
quasi decem millia obiectionum, cum summa arte architecto­
nica constituitur, secundum divisiones non accidentales sed
in ipsa rerum natura fundatas. Et non obstante tanta quae­
stionum complexitate, totum aedificium doctrinale, ut dictum
est, simplex in sua magnitudine remanet, sicut Aegypti py­
ramides aut sicut gothicae ecclesiae cathédrales, quarum
nequidem unum columen mutari potest quin destruatur per­
fectissima aedificii harmonia. — Sed quodnam est funda­
mentum methodi huiusce doctrinalis constructionis?
Ad hanc architecturam profundius considerandam, ani­
madvertendum est quomodo generaliter conficiuntur articuli
secundum technicam expositionis scholasticae, quam servat
sanctus Thomas, dum didactice procedit, scilicet in Summa
Theologica et in Quaestionibus disputatis, quamvis ab ea sese
liberet in Opusculis et in Summa Contra Gentes, ubi saepe
iuxtaponit argumenta a lectore eligibilia, non explicite di­
stinguendo directa ab indirectis, aut ea quae sunt ex pro­
priis principiis ab his quae sunt ex communibus.
Haec ars seu technica, quae quibusdam videtur nimis
conventionalis, revera normali progressui intellectus re­
spondet in investigatione philosophica aut theologica veri­
tatis. Ad quid enim ponuntur semper initio articuli Summae
Theologicae tres obiectiones sub hac formula: < Videtur quod
non » ? Ad quid in Quaestionibus disputatis saepe incipit
(’) Saint Thomas d’Aquin, trad. fr. p. 41.

articulus per decem obiectiones contra unam partem con­
tradictionis et decem aut duodecim contra alteram?
Quibusdam videtur, has obiectiones potius post veritatis
demonstrationem ponendas esse. E contrario secundum me­
thodum Aristotelis et quasi omnium doctorum, initio expo­
nendus est status quaestionis et punctus formalis difficultatis
solvendae, circa quem versatur proprie dubium methodicum.
de quo locutus est Stagyrites multo ante Cartesium, et sa­
pientius quidem, non dubitando scilicet de reali valore pri­
morum rationis principiorum, sed obiectiones scepticorum
solvendo (cf. 1. IV Metaphysicorum).
Necessitas huiusce dubii methodici optime ostenditur
a Sancto Thoma in Commento in 1. Ill Metaphysicae. c. i,
lect. i: Dixerat enim Aristoteles ibidem: < Necesse est
ad quaesitam scientiam nos aggredi primum de quibus
dubitare primum oportet... Prius examinanda est difficultas,
απορία, solvenda... ». Circa hoc Angelicus ait: «. Sicut ille
qui vult solvere vinculum corporale, oportet quod prius
inspiciat vinculum et modum ligationis, ita ille qui vult sol­
vere dubitationem, oportet quod prius speculetur omnes dif­
ficultates et earum causas... Illi qui volunt inquirere verita­
tem non considerando prius dubitationem, assimilantur illis
qui nesciunt quo vadant, ...unde non possunt directe ire,
nisi forte a casu... nec possunt scire quando inveniunt ve­
ritatem quaesitam, et quando non.... Sicut in indiciis nullus
potest indicare nisi audiat rationes utriusque partis, ita ne­
cesse est eum, qui debet audire philosophiam, melius se
habere in iudicando si audierit omnes rationes quasi adver­
sariorum dubitantium... Propter has rationes consuetudo Ari­
stotelis fuit fere in omnibus libris suis, ut inquisitioni veri­
tatis vel determinationi praemitteret dubitationes emergen­
tes >. In hoc apparet spiritus criticus philosophi, nec est
quid parum bene cognoscere difficultatem solvendam. Ita
procedendum est saltem pro magnis et fundamentalibus
quaestionibus, alioquin vera difficultas problematis quando­
que ignoratur fere usque ad ultima verba thesis, aut non­
nisi obiter tangitur in fine, in ultima obiectione.

Status autem et difficultas quaestionis solvendae mani­
festantur ex oppositione solutionum quae iam ab antecesso­
ribus datae sunt, seu ex oppositione argumentorum pro et
contra. Ita procedebat Aristoteles, et pariter sanctus Thomas
praesertim in Quaestionibus disputatis, in quibus initio ex­
ponitur oppositio, ut ita dicam, inter thesim et antithesim,
antequam mens, plene difficultatem solvendam cognoscens,
ad synthesim superiorem ascendat. Et haec est pars veri­
tatis contenta in methodo hegeliana, sed ab Hegelio adul­
terata. Sic auditores non sistunt in accidentalibus difficulta­
tibus nec ponunt inutiles quaestiones, quae mentem distra­
hunt, sed bene punctum formalem difficultatis iam ab initio
attingunt. Ita construendae sunt theses ad mentem Angelici
et proptera initio ipse eas enuntiat modo interrogativo:
< Utrum »... non vero modo indicativo; nam plena solutio non
invenietur nisi in fine, et saepe indiget multis propositio­
nibus ut bene exprimatur.
In Summa Theologica, quia brevius procedit sanctus
Thomas quam in Quaestionibus disputatis, sunt solum tres
obiectiones principales, quandoque speciosissimae, et in op­
positum argumentum sed contra, quod plerumque est argu­
mentum ex auctoritate. S. Thomas haec auctoritatis argu­
menta in Summa Theologica non evolvit, sed unum tantum
affert, quandoque brevissimum, quia praesupponit ea quae
dixerat in Commentariis suis circa sacram Scripturam, speciatim in Evangelia et Epistolas, nec non in Catena aurea.
Manifestum est quod hodie haec auctoritatis argumenta,
praesertim in re dogmatica, evolvi debent, ut explicite et
clare cognoscatur quidquid declaratum est ab Ecclesia tanquam a proxima fidei regula, et quonam fundamento in
Scriptura et Traditione.
Corpus vero articuli diversimode constituitur secundum
diversas quaestiones solvendas. Ut autem exponit Angelicus
in suo Commento in librum II Posteriorum Analyticorum,
c. i, lect. i, quaestiones scientificae sunt quatuor, scilicet
i) an res sit, v. g. an Deus sit; 2) quid sit; 3) an sit talis,
v. g. an Deus sit liber ; 4) propter quid sit talis, v. g. pro-

pter quid Deus sit liber. Hae quatuor quaestiones sunt evi­
denter diversae, non obstante identitate formulae classicae
in Summa Theologica: < Utrum hoc sit etc.... >.
Quaestio an res sit praesupponit quid nominis seu de­
finitionem nominalem id est vulgarem rei et ducit ad quae­
stionem quid sit, sicut tertia quaestio an res sit talis ducit
ad quartam: -propter quid sit talis. In his omnibus, ut ibidem
ait Aristoteles, praesertim considerandum est medium de­
monstrativum.
Quando corpus articuli respondet ad quaestionem an
res sit, v. g. an Deus sit, tunc, ut ait ipse Angelicus P q. 2,
a. 2, ad 2, < necesse est accipere pro medio quid significet
nomen > v. g. hoc nomen Deus. Id est: Deus significat pri­
mam causam incausatam; atqui prima causa incausata ex­
sistit, nam omne quod fit habet causam et non est processus
in infinitum in causis per se subordinatis. Ergo Deus ex­
sistit.
Praesertim attente considerandum est quomodo sanctus
Thomas respondet quaestionibus quid sit et propter quid.

3. — De venatione inductiva definitionum.
Quando autem ponitur quaestio quid sit, v. g quid sit
anima humana, quid sit caritas vel fides, agitur de vena­
tione definitionis realis secundum leges statutas in I. II Po­
steriorum Analyticorum, c. VIII, lect. 7· et 8*. ubi ostenditur
quod significatum definitionis non potest demonstrari, nisi
de eadem re sint duae definitiones, quarum una per causam
finalem aut efficientem contineat rationem propter quam
alterius, scilicet definitionis essentialis; sic definitur circuitus
circuli: figura cuius omnia puncta aeque distant a centro,
quia generatur per revolutionem alicuius lineae rectae circa
unum ex suis terminis. Sed, his casibus exceptis, definitio
nequit demonstrari, nec a posteriori sicut exsistentia causae
ex effectibus, nec a priori sicut proprietas deducenda ; de­
finitio enim rei est ipsum medium ad demonstrandas pro­
prietates, nec datur processus in infinitum. Si vero demon-

strari nequit definitio rcalis, inquirenda est incipiendo a de­
finitione nominali seu vulgari, quae determinat solum de
quanam re est sermo. Transitus autem a definitione nomi­
nali ad realem et essentialem fit, ut ostenditur in eodem
libro II Posteriorum Analyticorum. c. XII, lect. 13-16, per
divisionem progressivam generis supremi usque ad genus
infimum, et per ascendentem inductionem differentiae speci­
ficae, ex comparatione rerum similium et dissimilium (*). Haec
methodus inveniendi veras definitiones reales et essentiales
optime servatur a Sancto Thoma. Dum plures auctores
moderni, stati m ab initio, proponunt definitiones quandoque
valde complexas, quasi per revelationem acceptas, non di­
cendo quomodo ad eas pervenerunt, saepe sanctus Thomas
initio cuiuslibet tractatus inquirit per plures articulos de­
finitionem rei de qua est sermo, v. g. definitionem caritatis,
ut est amicitia inter Deum et hominem ac virtus specialis
et altissima, definitionem quatuor specierum iustitiae, nempe
aequitatis, iustitiae legalis, iustitiae distributivae, iustitiae
commutativae, definitionem prudentiae etc. In his articulis
non inquirendum est medium demonstrativum, nam venatio
definitionis non est demonstratio, sed in hac inductiva inqui­
sitione saepe sanctus Doctor optimas observationes affert,
ut notavit v. g. in rebus socialibus R. D. Simon Deploige:
Le Conflit de la Morale et de la Sociologie, 1913, ρ· 272 s<|.
Sic paulatim fit transitus a ratione naturali seu a sensu com­
muni omnium hominum ad rationem philosophicam (2).
(J) Sic Aristoteles pervenit ad definitionem motus secundum habitu­
dinem ad ens et «ad divisionem entis per potentiam et actum ; sic motus
fit intelligibilis secundum resolutionem ad ens. quod est obiectum intel­
lectus; dum e contra postea Cartesius {Principes, II, 25) definit motum
per respectum ad quietem, seu ad cessationem ipsius, ex quo nulla intelligibilitas philosophica motus habetur. — Eadem methodo Aristoteles
definivit animam, facultates, sapientiam, scientiam, prudentiam, artem,
varias virtutes etc.
(*) In rebus fidei in hoc transitu consistit progressus dogmaticus, sci­
licet a notione coufusa ad distinctam, vg. a notione confusissima animae
humanae ad hanc : anima humana est corporis forma vere per se et essen­
tialiter. In hoc enuntiatur animae non proprietas sed definitio prius con3

Haec venatio definitionis est magni momenti, ut patet,
nam omnes demonstrationes proprietatum alicuius rei in
eius definitione fundantur, item divisio per se alicuius totius
eius definitione innititur, immo ex notionibus primariis recte
statutis et inter se connexis habentur principia universalia,
quae in ordine metaphysico sunt absque ulla exceptione
vera. Sic v. g. sanctus Thomas profunde determinat distin­
ctionem inter voluntatem antecedentem et voluntatem con­
sequentem ex ipsa definitione voluntatis, cuius obiectum est
bonum, quod est formaliter non in mente sed in ipsis rebus.
Dicit (Ia q. 19, a. 6, ad 1): « Voluntas comparatur ad res
secundum quod in seipsis sunt ; in seipsis autem sunt in
particulari (hic et nunc). Unde simpliciter volumus aliquid,
secundum quod volumus illud consideratis omnibus circum­
stantiis particularibus, quod est consequenter velle». Per
oppositum, ut ibidem dicitur, aliquod bonum antecedenter
volumus, dum illud volumus non consideratis omnibus cir­
cumstantiis particularibus, sed prout absolute in se bonum
est: et hoc est secundum quid velle, et non simpliciter. Ex
quibus definitionibus sic statutis, sanctus Thomas ibidem
hoc universalissimum principium eruit: « Et sic patet quod
quidquid Deus simpliciter vult, Jit; licet illud quod antece­
denter vult, non fiat ». Haec autem duplex propositio virtualiter continet totam doctrinam sancti Thomae circa gra­
tiam efficacem. Si enim praedictae definitiones voluntatis con­
sequentis et voluntatis antecedentis valorem metaphysicum
habent, pariter principium in eis fundatum. Tunc nullum
bonum etiam minimum et facillimum hic et nunc evenit ex
sola voluntate Dei antecedenti, seu absque decreto volun­
tatis consequentis, cuius causalitas infallibilis est, quamvis li­
bertatem humanam optime servet: < Quidquid Deus sim­
pliciter vult, fit; licet illud quod antecedenter vult, non fiat ».
luse cognita. Si vero ex definitione hominis demonstratur quod homo est
liber, tunc enuntiatur proprietas eius naturae intellectualis et est nova veritas
distincta a definitione hominis. Saepe autem maior labor requiritur ad vena­
tionem rectae definitionis quam ad deducendas ex ea proprietates rei.

Si aliquod bonum etiam facillimum hic et nunc eveniret
absque tali decreto voluntatis consequentis, principium enunciatum a sancto Thoma non esset amplius metaphysice ve­
rum, et tota eius doctrina de praescientia et de voluntate
Dei consequenti rueret ipso facto. Non habens valorem me­
ta physicum, nullum amplius haberet, ac si diceretur: actus
salutares ut in pluribus non fiunt, nisi fuerint a Deo conse­
quenter voliti, vel ordinator universalis non omnia bona sed
pleraque solum ordinavit. Haec doctrina nullius valoris esset
in ordine philosophico vel theologico. Principia autem in isto
ordine formulata non sunt metaphysice et universalissime
seu absque omni exceptione vera, nisi in debita seu recta
definitione subiecti fundentur. In hoc apparet momentum
venationis definitionum realium.
4. — De medio demonstrativo.

Ab articulis autem in quibus methodice inquiritur de­
finitio realis alicuius rei, distinguendi sunt et aliter expli­
candi sunt articuli, in quibus sanctus Thomas solvit quae­
stionem an res sit talis et saepe per modum unius quaestio­
nem propter quid sit talis ; v. g. utrum anima humana sit
incorruptibilis (id est an et propter quid sit incorruptibilis),
utrum homo sit liber, utrum fides sit certissima, utrum so­
lius Dei sit creare, an et propter quid passio Christi causaverit nostram salutem per modum meriti, etc. Tunc enim,
ad solutionem quaestionis propter quid, agitur de vera de­
monstratione et quidem a priori, nec solum ex communibus
principiis sed ex propriis. Unde in his ultimis articulis pro­
prie demonstrativis sive ex sola ratione, sive ex fide et
ratione, inquirendum est praesertim medium demonstrati­
vum, quod est quasi clavis aurea articuli.
Titulus articuli dat duos terminos ipsius conclusionis,
scii, minorem terminum et maiorem; assignandus est ter­
minus medius, quo alii duo uniri possunt in conclusione scientifica, quae assignat « rationem ob quam res est et non

potest aliter se habere ». Est ipsa aristotelica definitio
scientiae (’)·
Quandoque autem sanctus Thomas in compositione
corporis horum articulorum incipit a maiore et per mino­
rem descendit ad conclusionem, ita ut facile sit ponere ar­
gumentum in forma ut medium demonstrativum appareat.
V. g. I* q. 75, a. 6: Utrum anima humana sit incorrupti­
bilis: Omnis forma simplex et subsistens est omnino incor­
ruptibilis. Atqui anima humana est forma simplex et subsi­
stens. Ergo... — Item 1‘ q. 45, a. 5: Utrum solius Dei sit
creare: Oportet universalissimum effectum in universalissi­
mam et supremam causam, id est in Deum reducere. Atqui
ipsum esse, quod absolute producitur in creatione, est uni­
versalissimus effectus inter omnes. Ergo producere esse ab­
solute, non in quantum est hoc vel tale, seu creare, soli
Deo pertinet.
Saepe etiam sanctus Thomas incipit a minore, cuius
subiectum iam datur in titulo et erit subiectum conclusionis.
Sic per minorem ascendit a subiecto tituli ad medium de­
monstrativum. Postea enuntiat maiorem, cuius subiectum est
idem medius terminus et cuius praedicatum est magnus ti­
tuli terminus, coniungendus in conclusione cum minori ter­
mino. Sic saepe processus articuli est per minorem ascensus
ad medium demonstrativum, et descensus per maiorem ad
conclusionem. Verbi gratia, I* IIft0 q. 2, a. 8: utrum beati­
tudo hominis consistat in aliquo bono creato. Respondet
enuntiando primo minorem : beatitudo est bonum perfectum
totaliter quietans appetitum rationalem a bono universali
specificatum. Atqui bonum perfectum totaliter quietans ap­
petitum rationalem a bono universali specificatum nequit
esse limitatum seu creatum- Ergo beatitudo hominis non
potest consistere in aliquo bono creato.
Si volumus argumentum ponere in forma, maior prius
enuntianda est. Et generaliter, conservando ipsas sancti
Thornae propositiones, reduci potest argumentum ad for(*) Post Anal., 1. I, c. 2.

mani classicam. Melius est autem proprios terminos Doctoris
servare, quam eos mutare ad nimium formalismum logicum
sequendum. Denique defendenda est maior vel minor contra
s. Thomae adversarios, qui eas impugnaverunt.
In explicatione corporis articuli attente igitur inquiren­
dum est medium demonstrativum, aut si sunt plura media
subordinata, in principali, ut patet, sistere oportet. Ratio
est quia, ut saepe notat sanctus Thomas. < materialiter scita
sunt conclusiones ; formalis vero ratio sciendi sunt media de­
monstrationis. per quae conclusiones cognoscuntur ». II
* IIa”
q. r, a. i c. Sic cognoscitur formaliter propter quid hoc sit
tale, v. g. homo sit liber: quia cognoscit bonum universale
habet indifferentiam dominatricem circa bonum particulare;
vel propter quid homo sit socialis, quia ad suum agere spe­
cificum. scii, ad cognoscenda quae sunt sibi necessaria, eius
infima intelligentia indiget concursu aliorum etc.
Sic medium formale seu proximum est unicum, est de­
finitio essentialis rei pro prima proprietate deducenda, prima
proprietas pro secunda subordinata et sic deinceps. Attamen
aliquid iam demonstratum directe et ex propriis per cau­
sam formalem, adhuc demonstrari potest aliter v. g. per
propriam causam finalem, aut etiam ex communibus prin­
cipiis, aut indirecte sive per signum sive per absurdum. Sic
sanctus Thomas in libris Contra Gentes affert pro eadem
conclusione haec varia argumenta directa aut indirecta,
eaque iuxtaponit non assignando rationem propter quam
sunt sex, aut decem. In Summa Theologica vero et in Quae,
stionibus disputatis est generaliter unicum argumentum di­
rectum. formale et ex propriis, afferens medium formale
proximum, aut si sanctus Doctor dat duo vel tria argumenta
assignat rationem scientificam quare et quomodo dupliciter
vel tripliciter argumentatur.
In luce igitur ponendum est medium demonstrativum,
quod in syllogismo primae figurae est subiectum maioris
et praedicatum minoris {sub prae), et scimus quod modi
aliarum figurarum ad modos huiusce primae figurae reduci
possunt.

Tunc medium istud sic in luce positum apparet ut lapis
adamantinus articuli, insertus syllogismo, sicut margarita pre­
tiosa in anulo. Sic utimur logica non quidem propter se·
ipsam, sed ut manuductione ad intuitionem medii seu prin­
cipii, in quo consideranda est veritas conclusionis, aut saltem
principalis conclusionis, si plures sunt in articulo ut non raro
accidit. Hoc autem labore adimpleto, ad commendandum
memoriae id quod principale est in articulo, sufficit medium
in mente retinere. Rursus posita eadem quaestione, in ipsa
dantur minor terminus et maior; proinde ad responsionem
sufficit enuntiare medium demonstrativum ut rursus habea­
tur conclusionis demonstratio; v. g. utrum anima humana
sit incorruptibilis. Sufficit respondere: Omnis forma simplex
et subsistens, etc. ergo.
Si ita attente consideratur medium demonstrativum ar­
ticuli, clarior postea apparet, absque forma syllogistica, so­
lutio obiectionum, quae iam initio articuli positae sunt.
Revera enim ad eas solvendas sanctus Thomas proficit
lumen medii demonstrativi, et sub isto lumine facile inve­
nitur et intelligitur distinctio facienda.
Postea utiliter proponi possunt, ut saepe faciunt Salmanticenses. dubia quae remanere possunt et corollaria.
Positio sancti Thomae, si recte intelligitur, apparet ut
iustum medium et culmen inter ac supra duo extrema ad in­
vicem opposita, inter empirismum nominalistarum, qui quam­
dam obiectivitatem experientiae servat, sed sine necessitate
et universalitate scientiae, et idealismum conceptualistarum
seu subiectivistarum, qui quamdam necessitatem et univer­
salitatem scientiae servat, sed sine valore ontologico, id est
sine vera obiectivitate.
Sic modus procedendi sancti Thomae ad constructio­
nem suorum articulorum est multo magis secundum natu­
ralem progressum mentis in inquisitione veritatis, quam
modus quo usi sunt plures scolastici posteriores, qui initio
multiplicant pracnotamina, circa ea quae iam supra expli­
cata sunt nec rursus explicari indigent; saepe etiam haec
varia praenotamina quasi materialiter iuxtaponunt, rela­

tionem essentialem eorum non ostendendo, ac deinde bre­
vissime proponunt argumentum, ita ut non bene appareat
medium demonstrativum, et quandoque plura argumenta
iuxtaposita proponunt, non satis distinguendo argumentum
directum, formale et ex propriis ab aliis vel ex communi­
bus, vel indirectis. Haec posterior methodus est potius me­
chanica, dum methodus sancti Thomae est organica, et se­
cundum naturalem mentis processum.
Momentum medii demonstrativi denique apparet ex le­
gibus servandis in circulis seu disputationibus scolasticis.
Obiiciens enim, iuxta has regulas, cum vera strategia, ad
evertendam conclusionem debet progressive per tres obiectiones in instantia impugnare ipsum medium demonstrati­
vum, quod est quasi culmen articuli defendendi et quasi arx
defendentis. Defendens autem in hac arce positus debet
proiicere contra obiicientem lucem medii sub forma lumi­
nosae distinctionis non per accidens sed per se et vere ad
rem. Sic post circulum bene ordinatum, quod satis difficile
est, veritas articuli veluti cribrata et exuta omnibus diffi­
cultatibus magis magisque elucet, confirmatur nempe per
hanc austeram criticam, quae est sicut acidum omnia me­
talla corripiens, auro tamen excepto.

5. — De perfecta unione analysis et synthesis
apud Angelicum.
Secundum hunc modum, sanctus Thomas optime ser­
vavit regulas methodi in genere, scilicet semper a notioribus
incipit; gradatimque et non per saltum procedit; nunquam
ad conclusiones remotiores pervenit, quin prius cum certi­
tudine cognoscantur conclusiones immediatae. Sic nexus
earum clare perspicitur et omnes conclusiones corpus do­
ctrinale vere organicum efformant.
Item perfecte applicavit regulas methodi analyticae in
ordine inventionis, praesertim in divisione per se et non per
accidens subiecti complexi considerandi, usque dum per­
veniat ad transcendentales notiones et prima principia, ita

ut, partibus diligentissime consideratis, iudicium de toto
recte feratur. Item optime usus est methodo analytica in
inductiva ac comparativa inquisitione differentiae specificae
rei ad inveniendas distinctas definitiones reales in nomina­
libus confuse contentas.
Non minus perfecte usus est ad docendum methodo syn­
thetica tum in quaestionibus proponendis, tum in modo eas
solvendi. In proponendis enim quaestionibus semper incipit
ab universalioribus et ad minus universalia progressive de­
scendit, ab essentia ad proprietates, a causis ad effectus.
Item in solvendis quaestionibus semper exordium sumit a
principiis vel revelatis, vel per se notis, vel experimento
habitis et a definitione rei de qua est quaestio; nec a prin­
cipiis certis recedit propter mysterii obscuritatem ad quam
perducunt haec principia, ut accidit in quaestionibus de
gratia et libero arbitrio. Unde possumus dicere: id quod
verum est in regulis methodi a Cartesio formulatis, iam
optime cognovit Angelicus.
Sic Summa Theologica est splendissimum exemplum
huiusce methodi syntheticae, in ordinanda scientia theolo­
gica: Primo de Dei exsistentia et natura, deinde de eius
attributis, tertio de tribus Personis, quarto de actionibus
Dei ad extra disserit et sic de caeteris. In hac ordinatione
sanctus Thomas valde superat, ut patet. Magistrum Sen­
tentiarum, qui de theologia morali quasi obiter tantum tra­
ctabat, agendo de fide, spe et caritate, occasione huiusce
quaestionis: Si Christus habuit fidem, spem et caritatem,
III, d. 23. et tractando de peccato in genere occasione quae­
stionis de peccato originali II. d. 35, sq.
Denique et praesertim notandum est quod Angelicus
egregie coniunxit analysim et synthesini, prout terminus ana­
lysis ascendentis ad principia et ad causas est principium
synthesis descendentis. Analysis enim, post philosophiam natu­
ralem in ontologia, ascendit ad notiones entis analogi, actus
et potentiae, nec non ad prima principia universalia rationis et
entis, quae totam synthesim metaphysicae generalis illumi­
nant. Postea mens in theologia naturali ascendit ad Actum

purum, ad Ens supremum, in ultima analyst requisitum, cuius
vera notio est quasi sol totius synthesis universalis, seu cogni­
tionis omnium entium in quantum sunt entia (T)·
Nullo modo apud sanctum Thomam invenitur hic me­
thodi a priori abusus qui, ut apparet apud Spinozam, via
mathematismi excludit considerationem causae efficientis
et causae finalis, ac proinde ad rationalismum et pantheismum ducit, ac si omnia more geometrico deduci pos­
sent ex natura Dei (2). Per viam inventionis et analysis
ascendit sanctus Thomas sub lumine primorum rationis
principiorum a rebus sensibilibus et a certissimis factis
experientiae ad supremam et universalissimam causam quae,
cum sit infinite perfecta et nullo modo creaturis indigeat,
omnia liberrime creavit (I* q. 19, a. 3). Deinde per viam
synthesis sanctus Doctor de omnibus ex alto indicat, ut
ipse dicit I* q. 79, a. 9: « In via vero indicii, per aeterna
iam cognita de temporalibus indicamus, et secundum ra­
tiones aeternorum temporalia disponimus ». Secundum hanc
unionem analysis et synthesis, apud Angelicum, ut ostendit
P. dei Prado (3), suprema veritas philosophiae Christianae,
quae est terminus viae analyticae seu viae inventionis ascen­
dentis et principium viae syntheticae indicii, est ista: Dens
est ipsum esse subsistens, Ego sum qui sunt; aliis verbis: in
solo Deo essentia et esse sunt idem (Ia q. 3, a. 4). Haec
est clavis aurea totius aedificii, ab Angelico tali profundi­
tate et firmitate principiorum constructi, ut teste Leone XIII
in Encyclica Aeterni Patris, nemo melius fecit. Xzitans simul
nominalismum, qui obiectivitatem methaphysicae negat eamque ad logicam reducit, et immoderatum Platonis realismum,
qui immerito existimat universale exsistere formaliter a
(’) Cf. S. Thomam in I. II Post. Analyt., lect. XX et 1. I, lect. XXIII
et sqq. ; in Metaphys. I. I, lect. 1 et sqq. ; 1. IX, lect. 5; I* 11“« q. 112, a. 5 ;
II» Hae q. 9, a. 2; Contra Gentes, 1. I, c. 3 et 9.
C) CI. Leo Michel, O. P., Le Système de Spinosa au point de vue
de la logique formelle {Revue Thomiste, janvier 1898).
(3) De Veritate fundamentali philosophiae Christianae, Fribourg Suisse,
1911.

parte rei, sanctus Thomas optime distinxit logicam et me·
taphysicam, ens rationis et ens reale (I“ q. 85, a. 2, ad 2)
ac perfecte ostendit quod, ante considerationem mentis no­
strae, essentia cuiuslibet entis finiti non est suum esse, et
quod proinde in solo Deo essentia et esse sunt idem (P q. 3,
a. 4). Hoc est culmen quinque viarum ad probandam Dei
exsistentiam, est terminus viae inventionis ascendentis et
principium viae syntheticae iudicii ex altissima causa.
Quo magis per annos studuimus huic Summae Theo­
logicae, eo magis pulchritudinem eius structurae vidimus.
Expositiones et demonstrationes sunt simplices et clarae,
praesertim si comparantur commentariis in Sententias Petri
Lombardi; superfluae quaestiones vitantur ut sibi propo­
suerat Angelicus in Prologo ; item in quantum possibile est
removentur repetitiones, quia semper tractantur res in ge­
nere antequam in speciali et non indiget sanctus Thomas
lectorem suum remittere ad ea quae sunt infra dicenda. In
hac simplicitate et claritate Angelicus valde superat, ut
patet ,non solum antecessores, sed etiam Scotum et Suarezium.
Perfectio eius aedificii magna ex parte venit ex summa
arte qua conficiuntur divisiones sive tractatuum, sive quae­
stionum. sive articulorum aut argumentorum, divisiones
nempe non per accidens sed per se, secundum rationem
formalem totius dividendi et per membra ad invicem vere
opposita, ita ut sint divisiones adaequatae, cum subordinatis subdivisionibus, discrete tamen et non ad minutis­
sima descendendo. Sic pauiatim pervenit lumen principio­
rum usque ad ultimas conclusiones adhuc tamen universa­
les, nam ad singulare non descendit scientia speculativa,
quae sic ab ipsa experientia et a prudentia essentialiter
distinguitur.

6. — Doctrina Sancti Thomae
ex plenitudine contemplationis procedit.

His omnibus in fine addendum est quod Angelicus nun­
quam methodum propter ipsam dilexit, sed propter veri­
tatem inveniendam et tradendam, praesertim proper veri­
tatem divinam ad quam maxime attendit. E contrario, sicut
plures venatores magis actionem venandi quam praedam
diligunt, quidam magis prae oculis videntur habere modum
veritatem demonstrandi, quam veritatem ipsam iam inven­
tam, etiam quando de altissimis tractant, v. g. de valore
infinito meritorum Christi aut de processionibus divinis. Haec
est deformatio professionalis, quando theologus non est satis
contemplativus; tunc nimis discurrit et nimis ipsum discur­
sum considerat.
Attamen hora studii attente consideranda est debita
methodus, qua paulatim, habitu crescente, quasi inconscienter utimur, sicut pro musico accidit in usu citharae vel
harpae. Sic progressive usus magis magisque facilis de­
bitae methodi ad rectam cognitionem diversarum partium
philosophiae et theologiae disponit et eo ipso ad veritatis
contemplationem, ex qua fluit viva doctrina illuminans mentis
oculos et corda. Angelicus dicit quod doctrina et praedi­
catio debent < ex plenitudine contemplationis procedere »
II· II** q. 188. a. 6. Ita erat dum docebat ipse. Sicut illi soli
musici bene sua methodo utuntur, qui sub quadam inspi­
ratione plene penetrant animam symphoniae canendae, ita
sanctus Thomas quasi ex alto methodo scicntifica utebatur,
sub luce fidei vivae ac donis Spiritus sancti illustratae, quae lux
omnia systemata et omnem scientiam studio humano acqui­
sitam absolute transcendit. Sic solum sub isto supernatural!
lumine theologia ad suum finem pervenit, et tunc in ea verificantur Concilii Vaticani verba: « Ratio quidem fide illu­
strata, cum sedulo, pie et sobrie quaerit, aliquam Deo dante
mysteriorum intelligentiam eamque fructuosissimam asse·

quitur... nunquam tamen idonea redditur ad ea perspicienda
instar veritatum, quae proprium ipsius obiectum consti­
tuunt ». In hac namque mortali vita < peregrinamur a Do­
mino: per fidem enim ambulamus et non per speciem ».
Ideoque sanctus Thomas, antequam dictaret, scriberet
aut praedicaret, hanc orationem dicebat: < Creator ineffa­
bilis, qui de thesauris sapientiae tuae tres Angelorum hierarchias designasti... atque universi partes elegantissime di­
sposuisti; tu, inquam, qui venis fons luminis et sapientiae
diceris, atque supereminens principium: infundere digneris
super intellectus mei tenebras tuae radium claritatis, du­
plices, in quibus natus sum, a me removens tenebras, pec­
catum scilicet et ignorantiam. Tu, qui linguas infantium facis
disertas, linguam meam erudias, atque in labiis meis gra­
tiam tuae benedictionis infunde. Da mihi intelligendi acu­
men. retinendi capacitatem, addiscendi modum et facilitatem,
interpretandi subtilitatem, loquendi gratiam copiosam: in­
gressum instruas, progressum dirigas, egressum compleas :
Tu qui es verus Deus et homo, qui vivis et regnas in saecula
saeculorum. Arnen ».
Exaudita est haec oratio; in operibus enim sancti Doctoris supra logicam methodum apparet lumen donorum
Spiritus Sancti nec non gratia gratis data « sermonis sa­
pientiae », ut dicitur in recenti encyclica S. S. Pii XI Stu­
diorum ducem. Propterea in aliquo responsorio Offici Festi
sancti Thomae legitur:
Stylus brevis, grata facundia,
celsa, clara, firma sententia.
Celsa, quia exprimit cognitionem ex altissimis causis;
clara, quia radicem quaestionis illuminat per summa prin­
cipia; firma, quia < assignat causam ob quam res est et
non potest aliter se habere », secundum ipsam aristotelicam
definitionem scientiae {Post. AnaL, 1. I. c. 2}. In stylo brevi
grata facundia proveniebat ex viva et supernatural! con­
templatione, qua cognoscebat sanctus Doctor non solum

litteram sed spiritum Sacrae Scripturae. Ipse enim sciebat,
quod ad tractandum praesertim de rebus divinis, non rninus
necessaria est oratio et contemplatio quam scientificus labor,
et, quando difficultates inveniebat, orationem suam non mi­
nuebat ad magis laborandum, sed potius protrahebat. Hoc
non minime interest ad renovationem spiritus studii theo­
logici, ut studium istud sit vivum et debitos fructus pro­
ducat. In Encyclica Studiorum ducem ubi est sermo de con­
templatione sancti Doctoris legitur : < Quae ut desuper im­
petraret, saepe omni cibo abstinere,saepe totas comprecando
vigilare noctes, identidem ex ingenuae pietatis impetu ad
Sacramenti augusti tabernaculum applicare caput, assidue
vero ad lesu Crucifixi imaginem oculos animumque dolenter
convertere, confessus familiari suo, sancto Bonaventurae, ab
eo maxime libro se, quantum sciret, didicisse ». Christus
enim dixerat: « Verba, quae ego locutus sum vobis, spiritus
et vita sunt » Ioan. VI, 64. Libri autem dant litteram, sed
studium sine oratione et vita interiori non pervenit ad spi­
ritum.
Si vero consideratur lumen divinae contemplationis ex
qua procedit haec magna synthesis sancti Thomae, quis­
nam dicere posset : haec doctrina est immoderatus intellectualismus sine realitate et vita?
Modo quidem intellectuali, ut oportet in scientia, et non
secundum < sentimentalismi > placita, sanctus Thomas tractat
de Deo, de nostra natura et gratia; sed nunquam vitam
nostram intellectualem separat ab influxu voluntatis aut
etiam sensibilitatis; optime enim ostendit mutuales omnium
facultatum relationes. Dicit quidem (? q. 82, a. 3): < Si in­
tellectus et voluntas considerentur secundum se, sic intellectus
eminentior invenitur... Obiectum enim intellectus est simpli­
cius et magis absolutum, quam obiectum voluntatis > ; ens
est prius et universalius bono ; sic intellectus simpliciter est
altior voluntate quam dirigit. Addit tamen sanctus Doctor :
< secundum quid autem et per comparationem ad alterum
voluntas invenitur interdum altior intellectu... (sic) melior est

amor Dei (saltem in via) quam Dei cognitio » ; nam intelle­
ctus trahit ad se rem intellectam etiam sibi superiorem,
dum ad eam trahitur voluntas. Sic caritas est altissima om­
nium virtutum (II
* II** q. 23, a. 6) et sanctus Thomas in
Matthaeum. VII, 26 dicit: «Quidam audiunt ut sciant, et hi
aedificant super intellectum (tantum et non super caritatem),
et haec est aedificatio super arenam ».
Haec doctrina non est quidem immoderatus intellectualismus; sed de his omnibus non oratorio modo loquitur san­
ctus Thomas, scientifice vero, ut ad scopum suum oportet,
ad inquisitionem nempe non pulchritudinis delectantis ut in
arte poetica, sed veritatis, sine qua nulla datur vera bonitas,
nec vera pulchritudo.
In scientia proprie dicta abstrahit quidem sanctus Tho­
mas a singulari, prout nihil « scibile » est nisi per modum
abstractions a materia singulari; affirmat quidem: « cognitio
singularium non pertinet ad perfectionem animae intellectivae
secundum cognitionem speculativam »,sed statim addit: « per­
tinet tamen ad perfectionem eius secundum cognitionem fraclicam »
scilicet prudentiae et doni consilii; pertinet
etiam ad experientiam sive externam, sive internam, quam
certo non despexit Angelicus. Immo asserit quod iustus
potest habere per donum sapientiae « cognitionem quasi
experimentalem » (2) Dei in seipso habitantis et salutis my­
steriorum, secundum illud s. Pauli Rom. VIII, 16: < ipse
enim Spiritus Sanctus testimonium reddit spiritui nostro,
quod sumus filii Dei » ; hoc testimonium reddit « per effe­
ctum amoris filialis quem Deus in nobis facit > (3).
Hanc experientiam mysticam habuit sanctus Doctor in
alto gradu, et ea influebat quidem in constructionem eius
synthesis theologicae, sed quasi ex alto, confortando et il­
lustrando fidem eius. Scientia autem proprie dicta, sive phi(’) III· q. XI, a. 1, ad 3.
(·) I dist. 14, q. 2, a. 2, ad 3; I· q. 43, a. 3; II· II·· q. 45, a. 2.
(’) S. Thomas, in Efrist. ad Eom., VIII, 16.

losophica sive theologica, studio acquisita, essentialiter di­
stinguitur a qualibet individual! experientia etiam altissima
et nonnisi circa universalia in praedicando, aut in essendo,
aut in causando versatur (*).
Universale autem in praedicando fundamentaliter est
in rebus singularibus et exprimit id quod in illis est neces­
sarium et negative aeternum, scilicet verum non solum hic
et nunc sed semper: τό τί ην είναι, quod quid erat esse
[Mctaph.y 1041, a, 27). Propterea sanctus Doctor dicit in
Commentario suo in Posteriora Analytica, 1. 1, lect. 37:
« Quantum ad id quod rationis est (seu quantum ad scien­
tiam), universalia magis sunt entia quam particularia (quia,
ut ibidem dicitur, sunt incorruptibilia, dum particularia non
perdurant). Quantum vero ad naturalem subsistentiam par­
ticularia sunt magis entia, quae dicuntur primae et princi­
pales substantiae ». Sic nullo modo rcalitas minuitur.
Unde merito in cognitione scientifica sanctus Thomas
omnia reducit ad universalia principia, quae sunt fundamen­
tales, necessariae et perpetuae leges non solum mentis sed
entis, et entis sive naturalis sive etiam supernaturalis.
Sic methodus eius magnum remedium affert defectibus
philosophiae modernae, in qua paulatim evanuit distinctio
inter sensus internos et intellectum, inter naturam et gra­
tiam, et, sublato valore ontologico primorum principiorum
rationis, nihil remanet firmum et stabile in ordine specula­
tivo et a fortiori in ordine practico (2).
Secundum praedictam methodum constructa, Summa
Theologica sancti Thomae, oppositos excessus rationalism!
et fideismi superans, est opus simul vere scientificum et
revelatione supernatural! semper illustratum, opus igitur
ο I· q. 1, a. 2, ad 2; II· II·· q. 45, a. 2.
(’) Hoc longius ostendimus in libris : « Le sens commun, la philoso­
phie de l’ilre el les formules dogmatiques » — « Dieu, son existence et sa
nature » Vide etiam P. T. Richard, O. P., Introduction à l’étude et ά l'en­
seignement de la scolastique, 3» Partie, c. IV. 2* ed. — Trad, italiana
apud Marietti, Torino.

vere classicum et perenne non quidem immoderati intellectualismi, sed < sacrae theologiae > ad statum verae scien­
tiae, non obstante obscuritate fidei, perductae ('), ut sit
nempe corpus doctrinale vere organicum, ut sit scientia
vere una, subalternata scientiae Dei et beatorum, ac < velut
quaedam impressio in nobis divinae scientiae » (2), omnia
considerans sub ratione Dei, auctoris gratiae et ultimi finis.
*>< *I q. 1, a. 2.
C) 1“ q. 1, a. 3.

